സൂ കീപ്പറുടെ കൈയില് കടിച്ച് വലിച്ചിറക്കി മുതല പിന്നാലെ ചാടി മുതലയുടെ പുറത്തുകയറി രക്ഷപ്പെടുത്തി സന്ദര്ശകന് ഒരു അപൂര്വ്വ വീഡിയോ മ നുഷ്യര് അപകടത്തില് പെടുന്ന സന്ദര്ഭങ്ങളില് ഈശ്വരന് പലരൂപത്തില് പ്രത്യക്ഷപ്പെടുമെന്നാണ് പറയാറുള്ളത്. അമേരിക്കയിലെ പടിഞ്ഞാറന് മേഖലയിലുള്ള സംസ്ഥാനമായ യുറ്റായിലെ ഒരു സൂ കീപ്പര്ക്ക് മുന്നില് ദൈവം പ്രത്യക്ഷപ്പെട്ടത് ഒരു സന്ദര്ശകന്റെ രൂപത്തിലായിരുന്നു. തന്നെ കടിച്ചെടുത്തുകൊണ്ട് വെള്ളത്തിലേക്കിറഞ്ഞിയ മുതലയുടെ വായില് നിന്നും ജീവന് പണയംവച്ച് ഒരു സന്ദര്ശകന് അവരെ രക്ഷപ്പെടുത്തുന്ന കാഴ്ച്ച ഇപ്പോള് സമൂഹമാധ്യമങ്ങളില് വൈറലാവുകയാണ്. ഒരു ജന്മദിന പാര്ട്ടിയില് പങ്കെടുക്കാനെത്തിയവര്ക്ക് മുന്നില് മുതലകളെ കുറിച്ച് സംസാരിച്ചുകൊണ്ടിരിക്കുന്നതിനിടയിലാണ് പേരുവെളിപ്പെടുത്താത്ത മൃഗശാല സൂക്ഷിപ്പുകാരിയെ മുതല കടിച്ചത്. അവരുടേ കൈകളില് കടിച്ച് അവരെ വെള്ളത്തിലേക്ക് വലിച്ചുകൊണ്ടുപോവുകയായിരുന്നു. കാണികളുടെ കൂട്ടത്തിലുണ്ടായിരുന്ന ഡോണീ വൈസ്മാന് എന്ന 48 കാരനാണ് വെള്ളത്തിലേക്ക് ചാടി അതിസാഹസികമായി ആ യുവതിയെ രക്ഷിച്ചത്. സന്ദര്ശകരുമായി സംസാരിക്കുന്നതിനിടയില് മുതലയ്ക്ക് ഭക്ഷണം നല്കുവാനായി സൂക്ഷിപ്പുകാരി വാതില് തുറന്നപ്പോഴാണ് അത്യാഹിതം സംഭവിച്ചതെന്നാണ് മൃഗശാലയുടെ ഉടമസ്ഥനായ ഷെയ്ന് റിച്ചിന്സ് പറയുന്നത്. ഇത്തരത്തില് മൃഗങ്ങള്ക്ക് ഭക്ഷണം കൊടുക്കുന്ന സമയത്ത് മറ്റൊരു സൂക്ഷിപ്പുകാരന് കൂടി സമീപത്ത് ഉണ്ടാകണമെന്നത് മൃഗശാല പിന്തുടര്ന്നു വന്നിരുന്ന നയമായിരുന്നു എന്നുപറഞ്ഞ റിച്ചിന്സ് പക്ഷെ അടുത്തകാലത്തായി അത് പാലിക്കപ്പെടാറില്ലെന്നുംസമ്മതിച്ചു. ഈ സംഭവത്തിന്റെ വെളിച്ചത്തില് വരുംകാലങ്ങളില് ഈ നയം കര്ശനമായി നടപ്പാക്കുമെന്നും റിച്ചിന്സ് അറിയിച്ചു. അതുപോലെ മൃഗശാലയിലെ ജന്തുക്കളുമായുള്ള എല്ലാ ഇടപെടലുകളിലും കര്ശനമായ സുരക്ഷാ നിയമങ്ങള് പാലിക്കുമെന്നും അദ്ദേഹം അറിയിച്ചു. സൂക്ഷിപ്പുകാരിയെ കടിച്ചെടുത്തതിനു ശേഷം അവരെ തന്റെ പല്ലുകള്ക്കിടയില്പിടിച്ചു വച്ചിരിക്കുകയായിരുന്നു മുതല. അപ്പോഴാണ് വൈസ്മാന് എന്ന സന്ദര്ശകന് അവരെ രക്ഷിക്കാനായി എടുത്തു ചാടിയത്. താന് ആ സമയത്ത് പ്രവര്ത്തിക്കേണ്ടതെന്താണോ അത് ചെയ്തു എന്നാണ് വൈസ്മാന് പറയുന്നത്. സിനിമകളിലും ഡോക്യൂമെന്ററികളിലും കണ്ടിട്ടുള്ളതുപോലെ താന് മുതലയുടെ മുകളിലേക്ക് ചാടുകയായിരുന്നു എന്നും അയാള് പറഞ്ഞു. അടുത്തുണ്ടായിരുന്ന മറ്റൊരു സന്ദര്ശകന് അവിടെയുണ്ടായിരുന്ന കുട്ടികളെ മുഴുവന് സുരക്ഷിതമായ മറ്റൊരിടത്തേക്ക് മാറ്റി. എല്ലാകുട്ടികളും ആറോ അതില് കുറവ് പ്രായമുള്ളവരോ ആയിരുന്നു. മുതലയെ പിടിയിലൊതുക്കിയ വൈസ്മാന് അടുത്തുനിന്ന മറ്റൊരാള്ക്ക് സൂക്ഷിപ്പുകാരിയെ രക്ഷിക്കാന് നിര്ദ്ദേശം നല്കുകയായിരുന്നു. ഈ സമയമത്രയും തികച്ചും ശാന്തനായിട്ടായിരുന്നു വൈസ്മാന് പ്രവര്ത്തിച്ചത് എന്നതും ശ്രദ്ധേയമായിരുന്നു. യുവതിയെ മുതലയുടെ വായില് നിന്നും ഊരി എടുക്കുന്നതുവരെ വൈസ്മാന് അതിന്റെ മുകളില് തന്നെ തുടര്ന്നു. അത്രവലിയ മുതല അല്ലാത്തതിനാല് താന് രക്ഷപ്പെട്ടു എന്നാണ് ഈ സംഭവത്തിനു ശേഷം ചിരിച്ചുകൊണ്ട് വൈസ്മാന് പ്രതികരിച്ചത്. ശസ്ത്രക്രിയയ്ക്ക് വിധേയമായ യുവതിയുടെ നില മെച്ചപ്പെട്ടുവരുന്നതായി മൃഗശാല ഉടമ അറിയിച്ചു. Stories you may Like